
Elvesztett otthon, elvesztett kapcsolat? A családi egység megtartásának strukturális akadályai hajléktalanná válás esetén

Kulcsszavak: jogszociológia; hajléktalanság; családban nevelkedéshez való jog; strukturális akadályok
Jelenleg Magyarországon nincsen átfogó kutatás arról, hogy a hajléktalanná vált emberek a gyakorlatban valóban családjukkal együtt tudnak-e maradni vagy fenn tudják-e tartani velük a kapcsolatot. Dolgozatomban arra keresem a választ, hogy milyen strukturális tényezők lehetetlenítik el a hajléktalan szülők és kiskorú gyermekeik családban nevelkedésének lehetőségét. A kérdés megválaszolása érdekében a hajléktalanságot, mint alávetett csoportot értelmezem. Ezután elemzem a hajléktalanság definícióját és az elméleti rész utolsó szakaszában a hajléktalanság újratermelődésének problémájával foglalkozom.
Fontosnak tartottam, hogy a kutatás fókuszában az egyéni tapasztalás legyen, ugyanis a problémát véleményem szerint így lehet a legszemléletesebben bemutatni. Az egyéni érintettség vizsgálata megkívánta egy kvalitatív kutatási módszer használatát, így kutatásomat a narratív életútinterjú módszertana szerint készítettem el. A dolgozatomban bemutatom a narratív interjú módszertanát, majd az empíriát ezen módszertan segítségével elemzem.
Kutatásom eredményeképp egy komplex társadalmi problémára világítok rá. Bemutatom, hogy strukturális tényezők lehetetlenítik el a hajléktalan emberek számára, hogy gyermekeikkel maradhassanak hajléktalanná válásuk után is, annak ellénére, hogy erre jogszabály lehetőséget ad. A dolgozatomban ezentúl rámutok, hogy a különböző szociális ellátórendszerek – így a gyermek és a hajléktalanellátás – nincsenek összeköttetésben egymással. A korábban családban élő, hajléktalan élethelyzetbe került emberek nem szülőként, hanem egyedülálló vagy párkapcsolatban lévő emberként jelennek meg az ellátórendszer szemében.
A dolgozatom utolsó fejezetében horizontális elemzéssel összehasonlítom az interjúkat, valamint megoldási javaslatokat fogalmazok meg, mint az 1993. évi III. törvény “hajléktalan” definíciójának kibővítése és a lakhatáshoz való jog biztosítása.



